  Виталий Пронин Пиналъёс визьмасько ужасаТуэ кык толэзь куспын Ижысь быдэ вуымтэ нылпиос 61 йыруж лэсьтӥзы ни.МВД-лэн Ижъя управлениысьтыз быдэ вуымтэосын ужанъя 4-тӥ ёзын туннэ 7 инспектор лыдъяське. Татысь кивалтӥсьлэсь ужзэ быдэсъясь Ирина Тимофеева шуэ: ар кутскиз гинэ, нош азьланьын тулыс, гужем - сад-бакчаын ужан вакыт...- Тулысысен бер сӥзьылозь тросэзлэн нылпиоссы ас понназы кельтэмын луо, уката но - быдэ вуымтэос, - вера Ирина Аркадьевна.- Пичиоссэгес анай-атайёс бурд улазы возьыны туртто, визьманы выро на ке, бадӟымъёсыз шоры малы ке чиньы пыртӥзы учко. Сюдэмын, дӥсямын, иське, ваньмыз умой ни, малпало, лэся. Но быдэ вуымтэос - сыӵеесь ик нылпиос ук! Вылаз ик мылкыдзы ӵемысь вошъяське, интыязы пукыны чиданзы ӧвӧл.Тросэз семьяос ӵемысь, нырысь учкыса, туж адӟем карымон луо. Анай но, атай но ужало, улон интызы йӧн-йӧн, машинаен гинэ ворттыло... Таӵе дыръя бускельёссы малпало: пиналзы но соослэн ӟеч, кылзӥськись. Но со одӥг пол шеде югдурез утисьёслэн син улазы, кык пол... Таӵе дыръя но анай-атайёс полициын ужасьёслэсь алонъёссэс пелязы уг поно на! Пиналдэс мыдлань будэтӥськод шуиськод ке, кӧтсэс ӝож каро ай, соосты, нылпизэс уродэ кельтӥськом, пе. Яке янгышсэс погыльтыны кутско мукетъёсыз, шуом, бускельёссы, пиналзылэн эшъёсыз, дышетӥсьёс вылэ.- Иське, анай-атайёслы палэнысь верамъёсты но кылыны быгатоно?- Ӵын тылтэк уг поты. Анай-атай ас пушказы мед жалялозы пиналзэс. Но чурыт но луыны быгатоно! Мон уг шуиськы, нылпиез чабконо, шораз лек кесяськоно. Соос асьсэос умойгес шӧдозы, кызьы пиналзылы быгатыса, шонер валэктоно, малы озьы я тазьы лэсьтыны уг яра, кызьы возьыны кулэ астэ калык пӧлын.Алигес дорамы песянай ӝожтӥськонэн вуиз. Бускель квартираын улӥсь 13 аресъем пияш маза уг сёты, пе: я ӧссэ ӵыжа-йыга, шораз сялаське, исаське... Анай-атаез ӧз пайме, пизы ассэ озьы возе шуыса! Но малы соку соин лек вераськиллямтэ, валэктӥллямзэ, мӧйыосты гажаны кулэ шуыса? Кожало: кин ке пиналзэс визьмалоз ай.- Ирина Аркадьевна, быдэ вуымтэос пӧлын кыӵегес йыружъёс вӧлмемын?- Туэ Устинов ёросамы куинь учыр шараямын. Куинез ик герӟаськемын лушкаськонэн. Нырысетӥяз кайпалтыны выремын телефон - пияш огъёзо пилэсь жингыртыны курем но пегӟыны медэ вылэм. Кыкетӥяз ас тодмозылэсь ик лушкамын ноутбук, куинетӥяз - машина. Ёрмемысь гинэ уг лушкасько, кизы лыдэмысь. Ӵемысь - пичияк ӟамыртыса. Юылыны, наркотикъёсты шӧмъяны кутскисьёс вань ни 12-13 аресъемъёс пӧлын но. Но йыруж лэсьтон учыръёс тросгес 15-16 аресъемъёс пӧлын.- Тани ар тырмиз ни нылпиослэсь тазалыксэс утёнлы, соосты будэтонлы сӥзем законлы. Солэсь пайдазэ шӧдыса вуттӥды-а?- Малпасько, та законэз юнматыса, депутатъёс туж шонер лэсьтӥзы. Быдэ вуымтэос пӧлын йыртэман учыръёс соку ик кулэсмизы. Калтыртӥсь пиналъёсты но ӧжытгес пумиталод ни. Бен, таӵеос воксё ӧвӧл шуыны уг луы. Кылем арын, кылсярысь, ёросамы 152 быдэ вуымтэ муртэ ӝегатӥм. Кӧнязэ ке город транспортысь, кафеосысь, троссэ - подъездъёсысь. Закон куре: та пиналъёсты доразы келяно. Нылпи кытын улэмзэ вераны пумитъяськыку гинэ, сое вуттӥськом полицилэн ёзаз - татын кенешиськом ни, юалляськиськом, малы солэн бертэмез уг поты. Мугъёс вань дыръя интыяськом эмъян учреждениосы. Угось быдэ вуымтэосты огдырлы интыянъя центр Ижын али ӧвӧл.Анай-атайёссылэсь юаськод: пиналды ӵем-а ышылэ? Дорысь ик уг пота, шуо. Но улон возьматэ мукетсэ: пӧясько! Таӵеосты кыл кутон улэ кыскыны быгатӥськом. Кылем арын ёросысьтымы 5 анай-атайлы тыриськон тупатэмын нылпиоссэс кӧня ке пол уйин урамысь шедьтэм бере. Закон пиналъёслэсь кылзэс юан понна кутэмын ӧвӧл, нырысь ик со чакла анай-атайёсты. Соин ик пиналэз бер ӝыт урамысь ӝегатӥськом ке, соослэн анай-атайзы сярысь одно ивортӥськом ёрос администрацие но, ёросысь прокурорлы но.Паймоно кадь, но туннэ ӧжыт ӧвӧл нимаз улӥсь кузпалъёс, асьсэды семьяен лыдъяло ке но. Кылсярысь, воргоронлэн аслаз улон сэрегез, кышноезлы, нылпиосызлы коньдонэн юрттэ, но соосын шер адӟиськылэ. Пиналзэс учкон быдэсак сямен усе нылкышно вылэ. Соиз уг пӧрмыты. Луыло сыӵе учыръёс: юэм анай пичи пиналзэ сюлтыр-калтыр нуллэ сьӧраз. Таӵеосты но ӝегатӥськом, нылпиез талатэк уг луы. Ӵыжы-выжыоссэс ум шедьтӥське ке, сое, анаез сайкиськытозь, эмъян учреждение интыяськом. Мукет сямен уг луы, угось кудӟем анай бордын нылпилы кышкыт.Кӧня дыр ортчыса, пиналэз учётысь куштоно - законын та сярысь номыр гожтэмын ӧвӧл, пусъемын гинэ: ассэ умой возьыны кутскытозь. Тае шӧдыны кулэ школа. Но котьма ке но, нылпиез нырысь ик чакланы-визьманы кулэ анай-атайёс. Бӧрысь медаз синвуаське шуыса.Элина Кумачёва Туспуктэмез: udmfoto.ru Теги: МВД Нылпиос  